Хожа Аҳрор Валий (1404-1490)

Хўш, Хожа Аҳрор ким? Бу зотнинг беш асрдан буён тиллардан тушмай келишининг сабаби нимада? Нима учун бу кишини Хожа Аҳрор Валий дейдилар? Нега бу киши ҳақида кўплаб, турли туман мулоҳазалар ёзиб келинган? Тарихий манбаларда Хожа Аҳрор ҳақида ғоят муҳим маълумотлар бор. Жумладан, Фахриддин али ас-Сафийнинг «Рашаҳот айн ал-Ҳаёт» («Ҳаёт булоқларидан томчилар») номли асарида ёзилишича, Хожа Убайдулла – Хожа Аҳрор 1404 йил март ойида (906 йил рамазон) Тошкент вилоятининг Бўстонлиқ туманига қарашли Боғистон қишлоғида таваллуд топган. Хожа Убайдулло – Хожа Аҳрорнинг насабномасида (шажара) у ота томонидан чохорёрларнинг биринчиси Абу Бакр Сиддиққа (632-634), она тарафдан чохорёрларнинг иккинчиси Умар ибн ал-Ҳаттобга (634-644) бориб туташади дейилган.

Мавлоно Муҳаммад Қозининг «Силсилат ул-орифин» номли асарида Хожа Аҳрорнинг шажараси анча мукаммал берилган. Чунончи, шажара тарихида қайд қилинишича, Хожа Убайдулло Аҳрорнинг отаси Хожа Маҳмуддир, Хожа Маҳмуд Хожа Шахобиддиннинг ўғли бўлиб, Хожа Шахобиддин уч ё тўрт авлод билан Хожа Номийга туташади. Ривоят қилинишича, Хожа Муҳаммад Номий асли Бағдодлик бўлиб тошкенлик аллома Ҳазрат Шайх Абу Бакр Муҳаммад ибн Али ибн Исмоил Қаффоли Шошийнинг муриди бўлган, Ҳазратнинг мулозамати туфайли Тошкентга (Шош) келиб, бу ерда турғун бўлиб қолган. Хожа Аҳрорнинг оналари Хожа Довуднинг қизи бўлиб, Хожа Довуд эса Ҳазрат Шайх Хованд Тахурнинг ўғилларидир. Шайх Хованд Тоҳур эса Шайх Умар Боғистонийнинг ўғлидир.

Хожа Аҳрор Валий мусулмон оламининг улуғ мутасаввиф донишмандлари орасида ўзига хос мўътабар ўрин тутади. Хожа Аҳрорнинг буюклиги шундаки, унинг табаррук сиймосида исломий фидоийлик, адолатпешалик, инсофу тавфиқ, ғарибпарварлик, фақирлик ва давлатмандлик мужассам эди.

Ўз даврининг улуғ мутафаккири, Шунингдек, хассос шоирлари – Абдураҳмон Жомий ва Алишер Навоийлар ҳамда забардаст шоҳ, сухандон шоир Заҳириддин Муҳаммад Бобурлар Хожа Аҳрорни ўзларининг маънавий пири муршидлари сифатида эҳтиром қилганлар. Унга атаб асарлар битганлар, айни вақтда унинг асарларини ўзбек тилига таржима қилиб, тавсифлардилар. Бу улуғ алломалар Хожа Аҳрорнинг кимлигини билмасмидилар? Аксинча, ул зотлар Хожа Аҳрорни жуда яхши билганлар ва унга ихлосманд эдилар. Агар Шарқ ва Ғарб олимларининг асарларини кўздан кечирилса, уларда Хожа Аҳрор ҳақида самимий фикрлар ёзилганини кўриш мумкин. Чунончи афғонистонлик олим Абдулҳай Ҳабибий ўзининг «Жомий тариқати» номли мақоласида «Саъд Кошғарий ва Хожа Аҳрор ўз асрининг улуғ рухий пешволари эдилар» – деса, инглиз Шарқшуноси Чарлз Амброуз Стори ўзининг «Форс адабиёти» номли машҳур асарида, уни «Йирик валий Убайдуллоҳ Аҳрор», – дейди. Шунингдек, чех олими Феликс Таузр эса «Хожа Аҳрор номи билан шуҳрат қозонган туркистонлик табаррук авлиё нақшбандий сулукнинг шайхи Насириддин Убайдуллоҳ ибн Маҳмуд Шоший», – деб, эҳтиром билан тилга олади.

Хожа Убайдуллоҳнинг болалик ва ёшлик даври Тошкенда ўтади. У мактабда ўқиб сабоқ олган ва турли китобларни мутолаа қилган. У тошкентлик марҳум алломалардан Абубакр Қаффол Шоший, Шайх Хованди Тоҳур ва Шайх Зайниддин Кўйи Орифларнинг ҳаёти ва фаолияти билан қизиқиб, уларнинг марқадларини зиёрат қилиб турган. У туғилиб ўсиб вояга етган оила аъзолари ўз замонасининг ўқимишли, маърифатли, кишилари эдилар.

Хожа Аҳрорнинг тоғаси Хожа Иброҳим кенг маълумотли киши бўлиб, у жияни Хожа Убайдуллонинг ҳам ўқишни давом эттиришини истарди. Ниҳоят 1427 йили Хожа Иброҳим жияни Хожа Убайдуллони Тошкентдан Самарқандга олиб келиб, мавлоно Қутбиддин мадрасасига жойлаштиради. Чунки бу вақтда Самарқанд Мовароуннаҳрнинг илм ва маърифат маркази сифатида шуҳрат қозонган эди. Аммо Хожа Убайдуллоҳнинг саломатлиги мазкур эзгу ниятнинг амалга ошишига ҳалақит беради. Бу пайтда Мадраса толиби илмлардан айримлари хасба (тиф) касалига чалинган эдилар. Тез кунда бу касаллик Хожа Убайдуллоҳга ҳам юқиб, саломатлиги ёмонлашади. Натижада, у ўқишни давом эттира олмайди ва мустақил равишда мутолаага ўтади ҳамда Самарқанддаги машҳур олимлар билан суҳбатлар қилиш усули билан ўз билимини кенгайтиради. Хожа Убайдуллоҳ ўзига маънавий пир топиш мақсадида 1428 йили Ҳиротга боради. У Ҳиротда беш йил (1433 йилгача) яшаб, Шайх Баҳоуддин Умар ва Шайх Зайниддин Ҳавофийлар суҳбатидан баҳраманд бўлади. Улардан нақшбандия тариқатига оид анчагина билим олади. Аммо, Шайх Баҳоуддин Умарни маънавий пир сифатида қабул қилмайди. Чунки у билан қилган суҳбатларда Хожа Убайдуллоҳ, ўзининг фикрини банд қилган муаммога жавоб топаолмаган эди. Бу шундай муаммо эдики, бир вақтлар ўзининг бобокалони Шайх Умар Боғистоний ўз ўғли Шайх Хованд Тоҳурга хитобан «Тоҳур мулло бўлма, шайх бўлма, суфи бўлма, мусулмон бўл!» – деган эди. Бу иборада қандай ҳикмат бор? Мулло, шайх ва сўфилар мусулмон эмасми? У ҳолда мусулмон ким? Хожа Аҳрорнинг мазкур ҳикматли сўз мазмунини, яъни мусулмон бўлмоқ – халқ мафаатлари учун яшамоқ эканлигини ўзи учун кашф қилганлигидан далолат беради.

1433 йили Чағониён вилоятининг Ҳулғути мавзесида истиқомат қилувчи Хожа Баҳоуддин Нақшбанднинг шогирди мавлоно Яъқуб Чархий (вафоти 1447 йил) ҳузурига боради ва ундан Нақшбандия тариқатининг асосларини пухта ўрганади. Хожа Убайдуллоҳ мавлоно Яъқуб Чархий сиймосида ўзи истаган маъна¬вий пирни кўради ва уни пири муршид сифатида тан олади. Шундан сўнг пири муршидидан «фотиҳа» олгач, Тошкентга қайтиб деҳқончилик билан шуғулланади. Зотан, Хожа Аҳрорнинг бобокалонлари Хожа Шахобиддин соҳиби оят, кароматгуй, кўп вақтларини деҳкончилик ва тижорат билан ўтказардилар. Эхтимолки, Хожа Убайдуллодаги меҳнатсеварлик «бобо»дан мерос бўлиб ўтган бўлса ажаб эмас.

Хожа Аҳрор мусулмон оламининг улуғ мутасаввиф донишмандлари қаторидан мўътабар ўрин эгаллайди. У ўзига қадар ўтган мутасаввифлар томонидан илгари сурилган ғояларни эзгу ният билан ўрганади ва тасаввуф тариқатини босқичма-босқич босиб ўтади. У илми зоҳирий ва илми ботиний сир-асрорларини мукаммал ўзлаштиради.

XV асрнинг иккинчи ярмига келиб Мовароуннаҳр ва Хуросондаги ижтимоий-иқтисодий ва маънавий ҳаётда Хожа Аҳрор юксак мавқега эга бўлади ва ниҳоятда мўътабар сиймолардан бирига айланади. Абу Тохир Хожа ўзининг «Самария» асарида ёзишича, Хожа Аҳрор илм аҳлини эъзозлар, анжумани ҳамиша олимлар билан тўла эди. Бинобарин, у илм аҳли учун Самарқандда бир мадраса қурдирди. Бу мадраса «Мадрасаи сафед (оқ)» номи билан машҳурдир. Бундан ташқари Тошкент ва Қобулда ҳам мадрасалар қурдирган.

Хожа Аҳрорнинг сифатларидан бири шуки, ул зот воқеа ва ҳодисаларни таҳлил қилиш, хулоса чиқариш ҳамда уларнинг натижаларини баён этишда «туш кўрдим» усулида фойдаланар экан. Аслида эса кашфиёт ва кароматларини «тушимда аён» бўлди деб таъбир қиларканлар. Биноан алайҳи, ул зотга валоятни нисбат бериб, Хожа Аҳрор Валий деб улуғлаганлар. Бул зотнинг асл исмлари Убайдулло бўлиб, Аҳрор ибораси ҳур, олижаноб маъносидаги лақабдир. Мусулмон дунёси тарихида ўтган 356 нафар авлиёлардан фақат учтасигина «қутб ул-ақтоб» сифатида эътироф этилган. Мазкур уч авлиёнинг бири – Хожа Аҳрор бўлган.

Истиклол шарофати туфайли тарихшуносликда соғлом йўналиш вужудга келди. Ҳолбуки, шўролар даврида Мирзо Улуғбек билан Хожа Аҳрор муносабатлари сунъий равишда кескинлаштирилиши бадиий адабиётда ҳам ўз аксини топди. М. Шайхзода «Мирзо Улуғбек» драмасини ёзди. Бу асарнинг бадиий жиҳатдан юксаклигини эътироф этган ҳолда, шуни айтиш лозимки, мазкур асардаги икки буюк шахс ўртасида содир бўлган ихтилофлар тарихий воқеликка мутлақо тўғри келмайди. Масалан мўътабар манба ҳисобланган Фахриддин Али ас-Сафийнинг «Рашаҳот», Муҳаммад Қозининг «Силсилат ул-орифин» ва номаълум муаллифнинг «Маноқиби Хожа Аҳрор» каби асарларни тўла-тўкис ва холисона ўрганиш ҳамда улардаги ноёб маълумотларни оммалаштириш имконияти вужудга келди. Натижада, Улуғбек ва Хожа Аҳрор муносабатлари масаласига аниқлик киритиш имкони туғилди.

Шуни айтиш лозимки, Хожа Аҳрор Мирзо Улуғбекдан 10 ёш кичик бўлиб, XV асрнинг 30-40 йилларида яъни Улуғбекнинг ҳукмронлик даврида ҳали диний ва дунёвий нуфузга эга эмас эди. Тарихий манбаларнинг гувоҳлик беришича, бу даврларда Хожа Аҳрор Тошкентда зироат ишлари билан машғул эди. Хожа Аҳрорнинг Тошкентдан Самарқандга бориши Султон Абусайид Мирзонинг ҳукмронлик даврига тўғри келади. Тарихий манбаларда кўрсатилишича 1449 йили Улуғбек Мирзо қатл этилгач, тахтга ўтирган унинг ўғли Абдуллатиф ҳам 1450 йилда Улуғбек тарафдорлари томонидан ўлдирилади. Шундан сўнг аркони давлат Абдуллатиф томонидан қамоққа олинган Абдулло Мирзони (1433-1452) Кўксаройдан олиб чиқиб тахтга ўтказадилар. Абдулло Мирзо Шоҳрухнинг иккинчи ўғли Иброҳим Султон Мирзонинг (1394-1435) ўғли айни вақтда Мирзо Улуғбекнинг куёви эди.

Абдулло Мирзо ҳокимиятга келгач, атрофда тахт даъвогарлари кўпаяди. Шулардан бири Султон Абусайид Мирзо эди. У Бухородан Самарқандга аскар тортиб келиб енгилгач, Дашти қипчоқ ҳукмдори Абулхайрхондан кўмак сўрайди. Абулхайрхон фурсатни ғанимат билиб, ўз аскари билан Абусайидга қўшилиб Самарқандга юриш қилади. 1451 йил июнь ойида Булунгур даштининг жанубидаги Шероз қишлоғи ёнида ҳар икки томон бир-бири билан тўқнашади. Бу жангда Абулхайрхон билан Абусайид Мирзонинг аскарлари Абдулло Мирзо аскарларини мағлубиятга учратади. Абдулло Мирзога эса жангда ўқ тегиб ҳалок бўлади. Ана шундан сўнг Султон Абусайид Самарқанд тахтига ўтиради. 1453 йили Султон Абусайид Мирзонинг илтимосига кўра Хожа Аҳрор Тошкентдан Самарқандга кўчиб боради ва у ерда муқим ўрнашиб қолади. Энди савол туғилади, Султон Абусайид Мирзо нега айнан Хожа Аҳрорни Самарқандга кўчиб келишини илтимос қилган? Уларнинг орасида қанақа яқинлик бўлган?

Айрим манбаларда ёзилишича, Сутон Абусайид билан Хожа Аҳрорнинг танишлиги ҳокимиятга келмасидан аввалроқ кечган. «Рашаҳот айн ал-ҳаёт»нинг муаллифи Ас-Сафийнинг ҳикоя қилишича, биз ёшлик пайтимизда Паркатда Хожа Аҳрор мулозаматида эдик, кунлардан бир кун Ҳазрат (Хожа Аҳрор) қоғоз ва қалам сўрадилар ва қоғозга киши номларини ёза бошладилар, жумладан, Султон Абусайид номини ҳам ёздилар ҳамда ўша қоғозни муборак саллаларига қистириб қуйдилар. Ўша пайтларда Абу Сайид номи ҳеч бир жойда зикр қилинмас эди. Ҳазратнинг яқин кишиларидан бири «бу ном ким?» деб сўради. «Бу шундай номдирки, фақат бизу сизлар эмас балки аҳли Тошканд ва Самарқанд ҳамда Хуросондаги барча аҳоли учун манзур тутади» – деб, жавоб бердилар Ҳазрат орадан бир неча вақт ўтгач, Султон Абу Сайид Мирзо Туркистон (Ясси) тарафга боради ва тушида Хожа Аҳрорни кўради. Хожа Аҳмад Яссавийнинг ишорасига кўра, Хожа Аҳрор Абу Сайидга оқ фотиҳа бермоқда эди. Туш сўнгида Абу Сайид Хожа Аҳмад Яссавийдан сўраб, ул зот айтган сўзларни ҳамда Хожа Аҳрорнинг табаррук чеҳраларини ҳам эслаб қолган ҳолда уйқудан уйғонади. Аллоҳнинг инояти билан ўша учрашув содир бўлади. «Рашаҳот» муаллифи Абу Сайидни ўша тушида кўрган нуроний чеҳрани (Хожа Аҳрорни) қидириб Тошкентга келгани ва у ердан Паркатга боргани ҳақида ёзиб, у Паркатга яқинлашиб қолганда Ҳазрат унинг истиқболига чиқдилар. Унинг назари Ҳазратга тушиши билан у ҳаяжонланиб, «мен тушимда кўрган зот, худди шул зотдир» — деб, отдан тушиб келиб Ҳазратнинг этакларини юз-кўзига суртиб, тавоф қилиб, ихлосмандлик изҳор қилди. Ҳазрат ҳам у билан илиқ суҳбат қилдилар. Суҳбат сўнгида Абу Сайид Ҳазратдан фотиҳа сўрайди. Мана шундан сўнг «Рашаҳот»да Абу Сайидни Самарқанд тахти учун олиб борган кўраши ҳақида ҳикоя қилинади.

Демак, Улуғбек Мирзонинг фожиали ўлимида Хожа Аҳрор¬нинг ҳеч қандай иштироки йўқ эди. Дарҳақиқат, Мирзо Улуғбек (1409-1449) ва Абдуллатиф Мирзонинг (1449-1450) ҳукмронлик йилларида Хожа Аҳрор катта диний ва сиёсий нуфузга эга эмас, Шунингдек, ҳали Тошкентда яшаб турар эди.

Шундай қилиб, Хожа Аҳрор Султон Абу Сайид даврида Самарқандга кўчиб келди ҳамда юксак мавқега эришди. Хожа Аҳрорнинг нуфузи Султон Абу Сайиднинг ўғли Султон Аҳмад (1469-1494) даврида ҳам баланд эди.

Хожа Аҳрорнинг ижтимоий, иқтисодий ва маданий фаолиятига назар ташлаганда, у фуқаролар осойишталиги, ҳунарманд ва тижорат аҳлининг равнақи йўлида ҳар қандай баҳсли муаммоларни урушсиз, қон тўкмасдан, балки музокара ва тинч-осойишталик асосида келишув йўли билан ҳал қилиниши тарафдори бўлган. Шу боис бўлса керак, Заҳириддин Муҳаммад Бобур Мирзо ўзининг «Бобурнома» асарида Султон Аҳмад Мирзо ҳақида сўз юритиб «Самарқанд аҳликим, йигирма-йигирма беш йил Султон Аҳмад Мирзонинг замонасида рафоият ва фароғат билан ўткариб эдилар, аксар муомала Ҳазрат Хожа Убайдулло жиҳатидан адл ва шаръ тариқи била эди» – деб ёзган эди. Зотан, Хожа Аҳрор ўзининг хусусий ери ва мулкидан келадиган даромадлардан маълум қисмини халққа жабран солинган ортиқча солиқларни тўлашга, мадраса, масжид, хонақоҳ ва шу каби қурилишларга сарфлаган. Мисол учун Султон Аҳмад хазинасига 10000 кумуш тангани топширган. Шунингдек, Умар Шайх Мирзо (1456-1494) Шош (Тошкент) аҳолисидан 250 минг динор ҳажмида солиқ талаб қилганда, Хожа Аҳрор бу солиқни ўз ёнидан тўлаб, фуқарони мусибат дан қутқаган.

Хожа Аҳрор эл-юрт, халқ манфаати йўлида бир неча марта сиёсий можароларда воситачилик қилиб жангни сулҳга мубаддал қилган. Мисол учун 1462 йили Муҳаммад Жўки Мирзо (Абдуллатиф Мирзонинг ўғли) Султон Абусайид Мирзога қарши бош кўтаради. Қўзғолонга Шоҳрухиянинг барча аҳолиси қатнашади. Султон қўшинлари шаҳарни қамал қилади. Қамал бир йилдан ортиқ давом этади. Ниҳоят, 1463 йил кузида халқ ва қўзғолончиларнинг талабига мувофиқ, Хожа Аҳрорни воситачилик учун таклиф қиладилар. Хожа Аҳрор Самарқанддан келиб ҳар икки томонни муросага келтиради ҳамда қўзғолончиларнинг барчасини гуноҳидан ўтиб уларга зарар етказмасликка Султон Абусайид Мирзони қасамёд қилдиради.

Хожа Аҳрор Нақшбандия тариқати хожагон сулукининг улкан намояндаси сифатида Мовароуннаҳр ва Хуросоннинг ижтимоий ва сиёсий ҳаётида ғоят самарали таъсир кўрсатади. Хусусан XV асрнинг иккинчи ярмида темурий шаҳзодалар ўртасида авж олган тожу тахт кўраши бошбошдоқлик фуқаро учун оғир мусибат бўлган бир даврда у ўзига хос зукколик ва адолатпешалик салоҳиятини намоён қилади.

Тарихдан маълумки Хожа Аҳрорни бир неча фахрли номлар билан аташган. Зотан, Ҳазрат Алишер Навоий бу зотни «Қутби тариқат» деб, эътироф этган бўлса, Абдураҳмон Жомий «Каъбаи мақсуд» – деб билган. Заҳириддин Муҳаммад Бобур эса «Ҳазрат Хожа Убайдулло» – деб, ҳурмат билан тилга олган. Бундан маълум бўладики, улар ўртасида яқинлик ва ўзаро ҳамфикрлик ҳам бўлган. Зотан, «Мажмуайи муросалот» (Мактублар тўплами) номи билан шуҳратланган манба фикримизнинг далили бўла олади. Бу альбомда Хожа Аҳрор билан Алишер Навоий ҳамда Абдураҳмон Жомийнинг бир-бирларига ёзган мактублари жамланган. Мазкур манбани «Навоий альбоми» деб ҳам аталади. Бу манба Ҳазрат Навоийнинг табаррук қўллари билан тузилган. Мазкур манба ҳозир ЎзРФА Абу Райҳон Беруний номидаги Шарқшунослик институтининг қўлёзмалар фондида сақланаяпти.

Ушбу тарихий ҳақиқат Хожа Аҳрорни янада чуқуррок, тўлароқ англаш учун кенг йўл очади. Бу зотнинг энг улуғвор мўъжизаси — ғайб оламини теран ҳис этиши, мусаффо қалб эҳтироси билан соғлом фикрлай олиши эди. Биз Хожа Аҳрорнинг қалб сирларини ул зот ёзиб қолдирган «Рисолаи волидия» (Ота-оналар рисоласи), «Рисолаи ҳавория» (Ҳурлар рисоласи), «Фақирот ул офарин» (Донолар фақирлиги) каби асарларидан ўқиб олишимиз мумкин.

Хожа Аҳрор узоқ ва баракали умр кўрдилар. Ул зот 1490 йил 20 февраль (895 йил 29 рабби ул аввал) шанба куни тонгда Самарқанднинг Камонгарон даҳасида оламдан ўтадилар. «Рашаҳот» муаллифининг ёзишича, Ҳазратнинг жонлари узилиши билан Самарқандда қаттиқ зилзила бўлиб, ердан чанг-тўзон кўтарилади.

Тошкент алломалари ва тарихий шахслари (иккинчи китоб)

Абдулазиз Муҳаммадкаримов

“Тошкентнома”. 2009 йил

\*\*\*\*\*

Xoja Ahror Valiy (1404-1490)

Xo‘sh, Xoja Ahror kim? Bu zotning besh asrdan buyon tillardan tushmay kelishining sababi nimada? Nima uchun bu kishini Xoja Ahror Valiy deydilar? Nega bu kishi haqida ko‘plab, turli tuman mulohazalar yozib kelingan? Tarixiy manbalarda Xoja Ahror haqida g‘oyat muhim ma’lumotlar bor. Jumladan, Faxriddin ali as-Safiyning «Rashahot ayn al-Hayot» («Hayot buloqlaridan tomchilar») nomli asarida yozilishicha, Xoja Ubaydulla – Xoja Ahror 1404 yil mart oyida (906 yil ramazon) Toshkent viloyatining Bo‘stonliq tumaniga qarashli Bog‘iston qishlog‘ida tavallud topgan. Xoja Ubaydullo – Xoja Ahrorning nasabnomasida (shajara) u ota tomonidan choxoryorlarning birinchisi Abu Bakr Siddiqqa (632-634), ona tarafdan choxoryorlarning ikkinchisi Umar ibn al-Hattobga (634-644) borib tutashadi deyilgan.

Mavlono Muhammad Qozining «Silsilat ul-orifin» nomli asarida Xoja Ahrorning shajarasi ancha mukammal berilgan. Chunonchi, shajara tarixida qayd qilinishicha, Xoja Ubaydullo Ahrorning otasi Xoja Mahmuddir, Xoja Mahmud Xoja Shaxobiddinning o‘g‘li bo‘lib, Xoja Shaxobiddin uch yo to‘rt avlod bilan Xoja Nomiyga tutashadi. Rivoyat qilinishicha, Xoja Muhammad Nomiy asli Bag‘dodlik bo‘lib toshkenlik alloma Hazrat Shayx Abu Bakr Muhammad ibn Ali ibn Ismoil Qaffoli Shoshiyning muridi bo‘lgan, Hazratning mulozamati tufayli Toshkentga (Shosh) kelib, bu yerda turg‘un bo‘lib qolgan. Xoja Ahrorning onalari Xoja Dovudning qizi bo‘lib, Xoja Dovud esa Hazrat Shayx Xovand Taxurning o‘g‘illaridir. Shayx Xovand Tohur esa Shayx Umar Bog‘istoniyning o‘g‘lidir.

Xoja Ahror Valiy musulmon olamining ulug‘ mutasavvif donishmandlari orasida o‘ziga xos mo‘’tabar o‘rin tutadi. Xoja Ahrorning buyukligi shundaki, uning tabarruk siymosida islomiy fidoiylik, adolatpeshalik, insofu tavfiq, g‘aribparvarlik, faqirlik va davlatmandlik mujassam edi.

O‘z davrining ulug‘ mutafakkiri, Shuningdek, xassos shoirlari – Abdurahmon Jomiy va Alisher Navoiylar hamda zabardast shoh, suxandon shoir Zahiriddin Muhammad Boburlar Xoja Ahrorni o‘zlarining ma’naviy piri murshidlari sifatida ehtirom qilganlar. Unga atab asarlar bitganlar, ayni vaqtda uning asarlarini o‘zbek tiliga tarjima qilib, tavsiflardilar. Bu ulug‘ allomalar Xoja Ahrorning kimligini bilmasmidilar? Aksincha, ul zotlar Xoja Ahrorni juda yaxshi bilganlar va unga ixlosmand edilar. Agar Sharq va G‘arb olimlarining asarlarini ko‘zdan kechirilsa, ularda Xoja Ahror haqida samimiy fikrlar yozilganini ko‘rish mumkin. Chunonchi afg‘onistonlik olim Abdulhay Habibiy o‘zining «Jomiy tariqati» nomli maqolasida «Sa’d Koshg‘ariy va Xoja Ahror o‘z asrining ulug‘ ruxiy peshvolari edilar» – desa, ingliz Sharqshunosi Charlz Ambrouz Stori o‘zining «Fors adabiyoti» nomli mashhur asarida, uni «Yirik valiy Ubaydulloh Ahror», – deydi. Shuningdek, chex olimi Feliks Tauzr esa «Xoja Ahror nomi bilan shuhrat qozongan turkistonlik tabarruk avliyo naqshbandiy sulukning shayxi Nasiriddin Ubaydulloh ibn Mahmud Shoshiy», – deb, ehtirom bilan tilga oladi.

Xoja Ubaydullohning bolalik va yoshlik davri Toshkenda o‘tadi. U maktabda o‘qib saboq olgan va turli kitoblarni mutolaa qilgan. U toshkentlik marhum allomalardan Abubakr Qaffol Shoshiy, Shayx Xovandi Tohur va Shayx Zayniddin Ko‘yi Oriflarning hayoti va faoliyati bilan qiziqib, ularning marqadlarini ziyorat qilib turgan. U tug‘ilib o‘sib voyaga yetgan oila a’zolari o‘z zamonasining o‘qimishli, ma’rifatli, kishilari edilar.

Xoja Ahrorning tog‘asi Xoja Ibrohim keng ma’lumotli kishi bo‘lib, u jiyani Xoja Ubaydulloning ham o‘qishni davom ettirishini istardi. Nihoyat 1427 yili Xoja Ibrohim jiyani Xoja Ubaydulloni Toshkentdan Samarqandga olib kelib, mavlono Qutbiddin madrasasiga joylashtiradi. Chunki bu vaqtda Samarqand Movarounnahrning ilm va ma’rifat markazi sifatida shuhrat qozongan edi. Ammo Xoja Ubaydullohning salomatligi mazkur ezgu niyatning amalga oshishiga halaqit beradi. Bu paytda Madrasa tolibi ilmlardan ayrimlari xasba (tif) kasaliga chalingan edilar. Tez kunda bu kasallik Xoja Ubaydullohga ham yuqib, salomatligi yomonlashadi. Natijada, u o‘qishni davom ettira olmaydi va mustaqil ravishda mutolaaga o‘tadi hamda Samarqanddagi mashhur olimlar bilan suhbatlar qilish usuli bilan o‘z bilimini kengaytiradi. Xoja Ubaydulloh o‘ziga ma’naviy pir topish maqsadida 1428 yili Hirotga boradi. U Hirotda besh yil (1433 yilgacha) yashab, Shayx Bahouddin Umar va Shayx Zayniddin Havofiylar suhbatidan bahramand bo‘ladi. Ulardan naqshbandiya tariqatiga oid anchagina bilim oladi. Ammo, Shayx Bahouddin Umarni ma’naviy pir sifatida qabul qilmaydi. Chunki u bilan qilgan suhbatlarda Xoja Ubaydulloh, o‘zining fikrini band qilgan muammoga javob topaolmagan edi. Bu shunday muammo ediki, bir vaqtlar o‘zining bobokaloni Shayx Umar Bog‘istoniy o‘z o‘g‘li Shayx Xovand Tohurga xitoban «Tohur mullo bo‘lma, shayx bo‘lma, sufi bo‘lma, musulmon bo‘l!» – degan edi. Bu iborada qanday hikmat bor? Mullo, shayx va so‘filar musulmon emasmi? U holda musulmon kim? Xoja Ahrorning mazkur hikmatli so‘z mazmunini, ya’ni musulmon bo‘lmoq – xalq mafaatlari uchun yashamoq ekanligini o‘zi uchun kashf qilganligidan dalolat beradi.

1433 yili Chag‘oniyon viloyatining Hulg‘uti mavzesida istiqomat qiluvchi Xoja Bahouddin Naqshbandning shogirdi mavlono Ya’qub Charxiy (vafoti 1447 yil) huzuriga boradi va undan Naqshbandiya tariqatining asoslarini puxta o‘rganadi. Xoja Ubaydulloh mavlono Ya’qub Charxiy siymosida o‘zi istagan ma’na¬viy pirni ko‘radi va uni piri murshid sifatida tan oladi. Shundan so‘ng piri murshididan «fotiha» olgach, Toshkentga qaytib dehqonchilik bilan shug‘ullanadi. Zotan, Xoja Ahrorning bobokalonlari Xoja Shaxobiddin sohibi oyat, karomatguy, ko‘p vaqtlarini dehkonchilik va tijorat bilan o‘tkazardilar. Extimolki, Xoja Ubaydullodagi mehnatsevarlik «bobo»dan meros bo‘lib o‘tgan bo‘lsa ajab emas.

Xoja Ahror musulmon olamining ulug‘ mutasavvif donishmandlari qatoridan mo‘’tabar o‘rin egallaydi. U o‘ziga qadar o‘tgan mutasavviflar tomonidan ilgari surilgan g‘oyalarni ezgu niyat bilan o‘rganadi va tasavvuf tariqatini bosqichma-bosqich bosib o‘tadi. U ilmi zohiriy va ilmi botiniy sir-asrorlarini mukammal o‘zlashtiradi.

XV asrning ikkinchi yarmiga kelib Movarounnahr va Xurosondagi ijtimoiy-iqtisodiy va ma’naviy hayotda Xoja Ahror yuksak mavqega ega bo‘ladi va nihoyatda mo‘’tabar siymolardan biriga aylanadi. Abu Toxir Xoja o‘zining «Samariya» asarida yozishicha, Xoja Ahror ilm ahlini e’zozlar, anjumani hamisha olimlar bilan to‘la edi. Binobarin, u ilm ahli uchun Samarqandda bir madrasa qurdirdi. Bu madrasa «Madrasai safed (oq)» nomi bilan mashhurdir. Bundan tashqari Toshkent va Qobulda ham madrasalar qurdirgan.

Xoja Ahrorning sifatlaridan biri shuki, ul zot voqea va hodisalarni tahlil qilish, xulosa chiqarish hamda ularning natijalarini bayon etishda «tush ko‘rdim» usulida foydalanar ekan. Aslida esa kashfiyot va karomatlarini «tushimda ayon» bo‘ldi deb ta’bir qilarkanlar. Binoan alayhi, ul zotga valoyatni nisbat berib, Xoja Ahror Valiy deb ulug‘laganlar. Bul zotning asl ismlari Ubaydullo bo‘lib, Ahror iborasi hur, olijanob ma’nosidagi laqabdir. Musulmon dunyosi tarixida o‘tgan 356 nafar avliyolardan faqat uchtasigina «qutb ul-aqtob» sifatida e’tirof etilgan. Mazkur uch avliyoning biri – Xoja Ahror bo‘lgan.

Istiklol sharofati tufayli tarixshunoslikda sog‘lom yo‘nalish vujudga keldi. Holbuki, sho‘rolar davrida Mirzo Ulug‘bek bilan Xoja Ahror munosabatlari sun’iy ravishda keskinlashtirilishi badiiy adabiyotda ham o‘z aksini topdi. M. Shayxzoda «Mirzo Ulug‘bek» dramasini yozdi. Bu asarning badiiy jihatdan yuksakligini e’tirof etgan holda, shuni aytish lozimki, mazkur asardagi ikki buyuk shaxs o‘rtasida sodir bo‘lgan ixtiloflar tarixiy voqelikka mutlaqo to‘g‘ri kelmaydi. Masalan mo‘’tabar manba hisoblangan Faxriddin Ali as-Safiyning «Rashahot», Muhammad Qozining «Silsilat ul-orifin» va noma’lum muallifning «Manoqibi Xoja Ahror» kabi asarlarni to‘la-to‘kis va xolisona o‘rganish hamda ulardagi noyob ma’lumotlarni ommalashtirish imkoniyati vujudga keldi. Natijada, Ulug‘bek va Xoja Ahror munosabatlari masalasiga aniqlik kiritish imkoni tug‘ildi.

Shuni aytish lozimki, Xoja Ahror Mirzo Ulug‘bekdan 10 yosh kichik bo‘lib, XV asrning 30-40 yillarida ya’ni Ulug‘bekning hukmronlik davrida hali diniy va dunyoviy nufuzga ega emas edi. Tarixiy manbalarning guvohlik berishicha, bu davrlarda Xoja Ahror Toshkentda ziroat ishlari bilan mashg‘ul edi. Xoja Ahrorning Toshkentdan Samarqandga borishi Sulton Abusayid Mirzoning hukmronlik davriga to‘g‘ri keladi. Tarixiy manbalarda ko‘rsatilishicha 1449 yili Ulug‘bek Mirzo qatl etilgach, taxtga o‘tirgan uning o‘g‘li Abdullatif ham 1450 yilda Ulug‘bek tarafdorlari tomonidan o‘ldiriladi. Shundan so‘ng arkoni davlat Abdullatif tomonidan qamoqqa olingan Abdullo Mirzoni (1433-1452) Ko‘ksaroydan olib chiqib taxtga o‘tkazadilar. Abdullo Mirzo Shohruxning ikkinchi o‘g‘li Ibrohim Sulton Mirzoning (1394-1435) o‘g‘li ayni vaqtda Mirzo Ulug‘bekning kuyovi edi.

Abdullo Mirzo hokimiyatga kelgach, atrofda taxt da’vogarlari ko‘payadi. Shulardan biri Sulton Abusayid Mirzo edi. U Buxorodan Samarqandga askar tortib kelib yengilgach, Dashti qipchoq hukmdori Abulxayrxondan ko‘mak so‘raydi. Abulxayrxon fursatni g‘animat bilib, o‘z askari bilan Abusayidga qo‘shilib Samarqandga yurish qiladi. 1451 yil iyun oyida Bulungur dashtining janubidagi Sheroz qishlog‘i yonida har ikki tomon bir-biri bilan to‘qnashadi. Bu jangda Abulxayrxon bilan Abusayid Mirzoning askarlari Abdullo Mirzo askarlarini mag‘lubiyatga uchratadi. Abdullo Mirzoga esa jangda o‘q tegib halok bo‘ladi. Ana shundan so‘ng Sulton Abusayid Samarqand taxtiga o‘tiradi. 1453 yili Sulton Abusayid Mirzoning iltimosiga ko‘ra Xoja Ahror Toshkentdan Samarqandga ko‘chib boradi va u yerda muqim o‘rnashib qoladi. Endi savol tug‘iladi, Sulton Abusayid Mirzo nega aynan Xoja Ahrorni Samarqandga ko‘chib kelishini iltimos qilgan? Ularning orasida qanaqa yaqinlik bo‘lgan?

Ayrim manbalarda yozilishicha, Suton Abusayid bilan Xoja Ahrorning tanishligi hokimiyatga kelmasidan avvalroq kechgan. «Rashahot ayn al-hayot»ning muallifi As-Safiyning hikoya qilishicha, biz yoshlik paytimizda Parkatda Xoja Ahror mulozamatida edik, kunlardan bir kun Hazrat (Xoja Ahror) qog‘oz va qalam so‘radilar va qog‘ozga kishi nomlarini yoza boshladilar, jumladan, Sulton Abusayid nomini ham yozdilar hamda o‘sha qog‘ozni muborak sallalariga qistirib quydilar. O‘sha paytlarda Abu Sayid nomi hech bir joyda zikr qilinmas edi. Hazratning yaqin kishilaridan biri «bu nom kim?» deb so‘radi. «Bu shunday nomdirki, faqat bizu sizlar emas balki ahli Toshkand va Samarqand hamda Xurosondagi barcha aholi uchun manzur tutadi» – deb, javob berdilar Hazrat oradan bir necha vaqt o‘tgach, Sulton Abu Sayid Mirzo Turkiston (Yassi) tarafga boradi va tushida Xoja Ahrorni ko‘radi. Xoja Ahmad Yassaviyning ishorasiga ko‘ra, Xoja Ahror Abu Sayidga oq fotiha bermoqda edi. Tush so‘ngida Abu Sayid Xoja Ahmad Yassaviydan so‘rab, ul zot aytgan so‘zlarni hamda Xoja Ahrorning tabarruk chehralarini ham eslab qolgan holda uyqudan uyg‘onadi. Allohning inoyati bilan o‘sha uchrashuv sodir bo‘ladi. «Rashahot» muallifi Abu Sayidni o‘sha tushida ko‘rgan nuroniy chehrani (Xoja Ahrorni) qidirib Toshkentga kelgani va u yerdan Parkatga borgani haqida yozib, u Parkatga yaqinlashib qolganda Hazrat uning istiqboliga chiqdilar. Uning nazari Hazratga tushishi bilan u hayajonlanib, «men tushimda ko‘rgan zot, xuddi shul zotdir» — deb, otdan tushib kelib Hazratning etaklarini yuz-ko‘ziga surtib, tavof qilib, ixlosmandlik izhor qildi. Hazrat ham u bilan iliq suhbat qildilar. Suhbat so‘ngida Abu Sayid Hazratdan fotiha so‘raydi. Mana shundan so‘ng «Rashahot»da Abu Sayidni Samarqand taxti uchun olib borgan ko‘rashi haqida hikoya qilinadi.

Demak, Ulug‘bek Mirzoning fojiali o‘limida Xoja Ahror¬ning hech qanday ishtiroki yo‘q edi. Darhaqiqat, Mirzo Ulug‘bek (1409-1449) va Abdullatif Mirzoning (1449-1450) hukmronlik yillarida Xoja Ahror katta diniy va siyosiy nufuzga ega emas, Shuningdek, hali Toshkentda yashab turar edi.

Shunday qilib, Xoja Ahror Sulton Abu Sayid davrida Samarqandga ko‘chib keldi hamda yuksak mavqega erishdi. Xoja Ahrorning nufuzi Sulton Abu Sayidning o‘g‘li Sulton Ahmad (1469-1494) davrida ham baland edi.

Xoja Ahrorning ijtimoiy, iqtisodiy va madaniy faoliyatiga nazar tashlaganda, u fuqarolar osoyishtaligi, hunarmand va tijorat ahlining ravnaqi yo‘lida har qanday bahsli muammolarni urushsiz, qon to‘kmasdan, balki muzokara va tinch-osoyishtalik asosida kelishuv yo‘li bilan hal qilinishi tarafdori bo‘lgan. Shu bois bo‘lsa kerak, Zahiriddin Muhammad Bobur Mirzo o‘zining «Boburnoma» asarida Sulton Ahmad Mirzo haqida so‘z yuritib «Samarqand ahlikim, yigirma-yigirma besh yil Sulton Ahmad Mirzoning zamonasida rafoiyat va farog‘at bilan o‘tkarib edilar, aksar muomala Hazrat Xoja Ubaydullo jihatidan adl va shar’ tariqi bila edi» – deb yozgan edi. Zotan, Xoja Ahror o‘zining xususiy yeri va mulkidan keladigan daromadlardan ma’lum qismini xalqqa jabran solingan ortiqcha soliqlarni to‘lashga, madrasa, masjid, xonaqoh va shu kabi qurilishlarga sarflagan. Misol uchun Sulton Ahmad xazinasiga 10000 kumush tangani topshirgan. Shuningdek, Umar Shayx Mirzo (1456-1494) Shosh (Toshkent) aholisidan 250 ming dinor hajmida soliq talab qilganda, Xoja Ahror bu soliqni o‘z yonidan to‘lab, fuqaroni musibat dan qutqagan.

Xoja Ahror el-yurt, xalq manfaati yo‘lida bir necha marta siyosiy mojarolarda vositachilik qilib jangni sulhga mubaddal qilgan. Misol uchun 1462 yili Muhammad Jo‘ki Mirzo (Abdullatif Mirzoning o‘g‘li) Sulton Abusayid Mirzoga qarshi bosh ko‘taradi. Qo‘zg‘olonga Shohruxiyaning barcha aholisi qatnashadi. Sulton qo‘shinlari shaharni qamal qiladi. Qamal bir yildan ortiq davom etadi. Nihoyat, 1463 yil kuzida xalq va qo‘zg‘olonchilarning talabiga muvofiq, Xoja Ahrorni vositachilik uchun taklif qiladilar. Xoja Ahror Samarqanddan kelib har ikki tomonni murosaga keltiradi hamda qo‘zg‘olonchilarning barchasini gunohidan o‘tib ularga zarar yetkazmaslikka Sulton Abusayid Mirzoni qasamyod qildiradi.

Xoja Ahror Naqshbandiya tariqati xojagon sulukining ulkan namoyandasi sifatida Movarounnahr va Xurosonning ijtimoiy va siyosiy hayotida g‘oyat samarali ta’sir ko‘rsatadi. Xususan XV asrning ikkinchi yarmida temuriy shahzodalar o‘rtasida avj olgan toju taxt ko‘rashi boshboshdoqlik fuqaro uchun og‘ir musibat bo‘lgan bir davrda u o‘ziga xos zukkolik va adolatpeshalik salohiyatini namoyon qiladi.

Tarixdan ma’lumki Xoja Ahrorni bir necha faxrli nomlar bilan atashgan. Zotan, Hazrat Alisher Navoiy bu zotni «Qutbi tariqat» deb, e’tirof etgan bo‘lsa, Abdurahmon Jomiy «Ka’bai maqsud» – deb bilgan. Zahiriddin Muhammad Bobur esa «Hazrat Xoja Ubaydullo» – deb, hurmat bilan tilga olgan. Bundan ma’lum bo‘ladiki, ular o‘rtasida yaqinlik va o‘zaro hamfikrlik ham bo‘lgan. Zotan, «Majmuayi murosalot» (Maktublar to‘plami) nomi bilan shuhratlangan manba fikrimizning dalili bo‘la oladi. Bu albomda Xoja Ahror bilan Alisher Navoiy hamda Abdurahmon Jomiyning bir-birlariga yozgan maktublari jamlangan. Mazkur manbani «Navoiy albomi» deb ham ataladi. Bu manba Hazrat Navoiyning tabarruk qo‘llari bilan tuzilgan. Mazkur manba hozir O‘zRFA Abu Rayhon Beruniy nomidagi Sharqshunoslik institutining qo‘lyozmalar fondida saqlanayapti.

Ushbu tarixiy haqiqat Xoja Ahrorni yanada chuqurrok, to‘laroq anglash uchun keng yo‘l ochadi. Bu zotning eng ulug‘vor mo‘’jizasi — g‘ayb olamini teran his etishi, musaffo qalb ehtirosi bilan sog‘lom fikrlay olishi edi. Biz Xoja Ahrorning qalb sirlarini ul zot yozib qoldirgan «Risolai volidiya» (Ota-onalar risolasi), «Risolai havoriya» (Hurlar risolasi), «Faqirot ul ofarin» (Donolar faqirligi) kabi asarlaridan o‘qib olishimiz mumkin.

Xoja Ahror uzoq va barakali umr ko‘rdilar. Ul zot 1490 yil 20 fevral (895 yil 29 rabbi ul avval) shanba kuni tongda Samarqandning Kamongaron dahasida olamdan o‘tadilar. «Rashahot» muallifining yozishicha, Hazratning jonlari uzilishi bilan Samarqandda qattiq zilzila bo‘lib, yerdan chang-to‘zon ko‘tariladi.

Toshkent allomalari va tarixiy shaxslari (ikkinchi kitob)

Abdulaziz Muhammadkarimov

“Toshkentnoma”. 2009 yil